คนแห่แลกเหรียญกษาปณ์-ธนบัตรที่ระลึก
ประชาชนแห่ต่อคิวแลกเหรียญกษาปณ์ในหลวง รัชกาลที่ 9 - ธนบัตรที่ระลึก7รอบ84พรรษา
26 ต.ค. 2559

ประชาชนแห่ต่อคิวแลกเหรียญกษาปณ์ในหลวง รัชกาลที่ 9 - ธนบัตรที่ระลึก7รอบ84พรรษา
เมื่อวันที่ 26 ต.ค. ประชาชนจำนวนมากยังคงเดินทางมาต่อคิวแลก ธนบัตรที่ระลึกเฉลิมพระเกียรติในหลวงรัชกาลที่ 9 เนื่องในโอกาส พระราชพิธีมหามงคลเฉลิมพระชนมพรรษาครบ 7 รอบ 84 พรรษา 5 ธันวาคม 2554  รอบที่ 2 โดยธนาคารออมสินได้รับจัดสรรจากธนาคารแห่งประเทศไทย(ธปท.) เพิ่มเติมกว่า 300,000 ฉบับ กระจายไปยังสาขาของธนาคารออมสินทั่วประเทศ และแบ่งมาให้ประชาชนแลกที่สำนักงานใหญ่สะพานควายจำนวน 50,000 ฉบับ และเปิดให้ประชาชนแลกคนละ 5 ฉบับ พบว่าประชาชนให้ความสนใจมาต่อคิวแลกตั้งแต่เช้าก่อนเวลา 08.30 น.  และธนบัตรถูกแลกหมดตั้งแต่เวลา 10.30 น. ส่วนสาขาในต่างจังหวัดเริ่มทยอยหมดตั้งแต่ช่วงเช้าเช่นกัน 
ทั้งนี้ ก่อนหน้านี้ธนาคารออมสินเปิดให้ประชาชนแลกรอบแรกกว่า 90,000 ฉบับ  หมดลงภายในวันเดียวเช่นกัน
ขณะที่ บรรยากาศภายในกรมธนารักษ์ ประชาชนจำนวนมากได้เดินทางมาตั้งแต่เช้า เพื่อต่อแถวแลกเหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช และ สมเด็จพระนางเจ้าฯ พระบรมราชินีนาถ ในโอกาสต่างๆ 
กรมธนารักษ์จะจัดจำหน่ายเหรียญกษาปณ์ที่ระลึก ชุดมงคล 5 เหรียญ ราคา 100 บาท (ราคาเหรียญละ 20 บาท) เป็นการรวมชุดเหรียญกษาปณ์ที่ระลึกที่ยังจำหน่ายไม่หมด มาจำหน่ายแบบยกชุด ซึ่งเหลือจำนวนไม่มากอีกประมาณ 10,000 ชุด
สำหรับ ชุดมงคล 5 เหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช ประกอบด้วย 1.เหรียญรางวัลนักวิทยาศาสตร์ดินเพื่อมนุษยธรรม โดยเหรียญนี้เหลือประเภทเหรียญทองคำราคา 16,000 บาทและเหรียญเงินขัดเงาราคา 800 บาท จำหน่ายด้วย 2.เหรียญที่ระลึกประวัติศาสตร์การพัฒนาพลังงานของประเทศ 3.เหรียญเนื่องในโอกาสพระราชพิธีมหามงคลเฉลิมพระชนมพรรษา 80 พรรษา 4.เหรียญที่ระลึกฝนหลวงพระราชทาน และ 5.เหรียญสมเด็จพระนางเจ้าสิริกิติ์ พระบรมราชินีนาถ เฉลิมพระชนมพรรษา 80 พรรษา